Lykke Friis (V), 2010-10-29:
Tak for bemærkningerne til lovforslaget.
Det er klart nok, at når Danmark skal blive uafhængig af fossile brændsler, kan det jo ikke ske, uden at vi satser yderligere på forskning og udvikling.
Det er jo bare en af de anbefalinger, som Klimakommissionen er kommet med, og som vi naturligvis også forholder os til.
Jeg forstår da også, at der natten over er blevet indgået en aftale om globaliseringsmidlerne, hvor det så er muligt nu at fortsætte med hensyn til klima- og energiforskningen på det samme høje niveau.
Jeg har ikke detaljerne som sådan, men de skulle blive offentliggjort snarest.
Så det er i hvert fald også et tegn på, at der er en bred enighed om, at det her altså er et meget, meget vigtigt felt.
Det er vigtigt for mig at sige, at vi jo ikke nødvendigvis ved, hvor de helt store gennembrud kommer henne.
Det må vi altså overlade til forskerne.
Det er dem, der har fingeren på pulsen.
De er væsentlig klogere, end vi er.
Det er jo også derfor, at jeg i den udmøntning, der er gennemført vedrørende Green Labs DK, ikke er kommet med nogen specifikke kriterier og ikke har udvalgt nogen bestemte styrkepositioner, som jeg synes skal have støtte.
Der har jeg sådan set bare forholdt mig til den overordnede målsætning om, at Danmark skal være uafhængig af fossile brændsler.
Jeg forstår også, at der i den ansøgningsrunde, der er kørt og afsluttet den 20. oktober, også er kommet mange ansøgninger ind, der vel at mærke dækker meget, meget bredt på de respektive styrkepositioner, som vi har i Danmark i øjeblikket.
Men det kan som sagt sagtens være, at der, når vi tænker endnu mere langsigtet, selvfølgelig kommer ansøgninger inden for felter, som man ikke i dag ved er styrkepositioner som sådan.
Så det vil sige, at det jo er noget, som vi må overlade til bestyrelsen.
Det er dem, der vil have overblik; dem, der vil vide, hvor vi har perspektiverne henne inden for det her felt.
Der kan jeg sige til fru Margrethe Vestager, at det, jeg er blevet orienteret om, er, at de ansøgninger, der er kommet ind, faktisk er sådan, at de dækker et meget, meget bredt udsnit af danmarkskortet, så der skulle være rig mulighed for, at det bestemt ikke bliver sådan, at det kun bliver hovedstaden, der får pengene, snarere tværtimod.
Men det er kun heldigt, kan man sige, netop fordi der er blevet skruet en proces sammen, som jo sikrer, at lokale vækstråd i høj grad også har engageret sig i den her problemstilling, så man har fået skabt nogle lokalt forankrede projekter, hvor man har erhvervsliv, man har lokale myndigheder og naturligvis også universiteter, som er gået sammen.
Så lige vedrørende EUDP vil jeg sige, at det skal vi naturligvis diskutere yderligere, også når vi kommer frem til, at programmet skal evalueres, og det ser jeg selvfølgelig også frem til vi gør i kredsen, som stort set er samlet her i dag.
Lige en sidste bemærkning til hr. Per Dalgaard: Jeg kan forsikre om, at olien skal op, og at den også kommer op.
Der er ikke tale om, at vi vil sige, at når Danmark bliver uafhængig af fossile brændsler, skal vi ikke sørge for også at få den olie op, som vi har i Nordsøen.
Den kan vi naturligvis benytte os af i vores omstillingsproces, og den olie, vi ikke kan benytte os af, kan vi selvfølgelig også sælge på det internationale marked.
Så med de få bemærkninger ser jeg frem til en velvillig, konstruktiv diskussion af lovforslaget.